**Tiszavasvári Város Önkormányzata**

**Képviselő-testületének**

**307/2018. (XI.22.) Kt. számú**

**határozata**

**Tájékoztató az Ifjúsági Tábor 2018. évi üzemeltetéséről**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 107.§-ban foglalt hatáskörében eljárva az alábbi határozatot hozza:

A Képviselő-testület a Tiszavasvári Város Közétkeztetési Nonprofit Kft. tiszavasvári Ifjúsági Tábor üzemeltetéséről szóló 2018. évi tájékoztatóját a határozat 1. mellékletében szereplő tartalommal elfogadja.

Felkéri a polgármestert, hogy tájékoztassa a Kft. ügyvezetőjét a Képviselő-testület döntéséről.

Határidő: azonnal Felelős: Szőke Zoltán polgármester

**Szőke Zoltán Ostorháziné dr. Kórik Zsuzsanna**

**polgármester jegyző**

**307/2018.(XI.22.) Kt. sz. határozat melléklete**

**Tiszavasvári Város Közétkeztetési Nonprofit Kft.**

**4440 Tiszavasvári, Városháza tér 4.**

Tel/ Fax: 42/ 520 – 550

Web: [www.etkeztetes-tv.hu](http://www.etkeztetes-tv.hu/) e-mail: [kozetkeztetes@tiszavasvari.hu](mailto:kozetkeztetes@tiszavasvari.hu)

**Beszámoló**

A Tiszavasvári Gólyahír Gyermek és Ifjúsági Tábor

2018. évi munkájáról

Tisztelt Polgármester Úr!

Tisztelt Képviselő Testület!

Az előző évek gyakorlatához hasonlóan, ez évben is január és február hónapban, a szállást igénylő táborhelyek gyakorlatilag lefoglalásra kerültek. Ezt követően már csak alacsony létszámú, 2-3 szobát igénybe vehető helyek maradtak, amelyekre a későbbiekben merült fel igény.

A szállást nem igénylő 1 napos rendezvényekre az igények későbbi időpontban jelentkeztek, de sajnos minden igényt nem tudtunk kielégíteni, mert nem volt annyi szabad hétvégénk, mint amennyire igény lett volna /(családi rendezvények, osztálytalálkozók…stb.).

Ebben az évben csak a kötelező helyiségek tisztasági festését végeztük el (konyha, WC), valamint a használat miatt szükségessé vált közösségi helyiségek festését (társalgó, étkezők).

2018. április 21-én a Kft dolgozói teljes létszámával elvégezték a tábor összes helyiségének takarítását, saját mosodánk által kimosott függönyök és sötétítő függönyök ablakokra történő felrakását, az ágyneműk (paplan, párna) átszellőztetését.

Bizonyára véletlen egybeesés, de 2018. évben, hasonlóan a 2017-es évhez, május 12.-én került sor az első tábori rendezvényre, majd ***a szezon 134 napon át tartott***, és 2018. szeptember 22.-én fejeződött be.

***A szállással egybekötött táborozások május 24.-én kezdődtek, és minden eddigi évtől eltérően augusztus 31.-ig tartott***.

Ezek a tények azt jelzik, hogy továbbra is van igény a szállás nélküli táborhelyek igénybevételére, baráti, munkahelyi, családi összejövetelek céljából, – ez évben azonban helyhiány miatt kellett visszautasítani – a megrendeléseket. Ezek egy része étkezéssel ellátottak, vagy önellátóak.

A hagyományoknak megfelelően, június hónapban 2 hétig az óvodásoktól volt hangos a tábor.

A különböző gyermek és diákcsoportok mellett, továbbra is jelentős igény van a fogyatékkal élő, hátrányos helyzetű környezetből érkezők részéről a tábor iránt.

Büszkék vagyunk ara, hogy kategóriájában táborunk szinte minden igényt kielégít, s új formaként egyhetes *Hitéleti tábor*-t tudtunk lebonyolítani, budapesti résztvevőkkel, a táborozók, és a vezetőik teljes megelégedésére.

Ebben az évben tovább erősödött a tábor iránti érdeklődés határon túlról. Egy Szlovák utazási iroda révén is érkeztek hozzánk szálló vendégek.

A vendégéjszakák száma stagnáló adatot mutat, ami nem az érdeklődés hiányából, hanem a szálláshelyek és napok fizikai korlátjaiba ütközik. Pl: nők és férfiak száma egy időben, családok, sérült táborozók száma….stb.

A vendégéjszakák számának alakulása:

2012. év 540

2013. év 1630

2014. év 2465

2015. év 3300

2016. év 3450

2017. év 3840

2018. év 3880

A működéshez szükséges személyzetet a Kft dolgozói állományából biztosítottuk, ami nem kevés erőfeszítést és szervezést igényelt az óvodai ügyelet, és a szünidei étkeztetés mellett. A folyamatos étkeztetés biztosítása hétvégén, a késő estébe nyúló takarítás, mosogatás, vagy éppen a turnus váltások miatt kellett megfelelő figyelmet fordítani a dolgozók beosztására.

A táborvezető, egyéb feladatai mellett júniustól 24 órás „portaszolgálatot” is biztosított annak érdekében, hogy rendzavarásra, atrocitásokra ne kerüljön sor, megőrizze a tábor nyugalmát, a táborozók biztonságát.

Sikerült 2018. évben is tovább öregbíteni a korábbi években kialakított lelkiismeretes, szeretet teljes, udvarias légköri munkát az ott dolgozók részéről. A vendégek elmondása szerint a családias vendégszeretet, a házias ízek, az árnyas, hangulatos, virágos környezet és a tábor szomszédságában elterülő városi strand ideális hely pihenésre, kikapcsolódásra, szórakozásra, táborozásra. Ezt a rövid, de tömör megállapítást a táborozók szóbeli és a vendégkönyvbe leírt írásbeli véleménye alapján állapítottuk meg.

Ebben az évben is nagy segítséget nyújtottak a tábor esztétikai megjelenítéséhez – fűnyírás, lombhulladék szállítás – a Városi Kincstár, illetve a Tiva-Szolg Nonprofit Kft. vezetése és dolgozói, amelyet ezúton is megköszönünk.

*A Kft vezetése nehezen fogadta el azt a tényt, hogy a közmunkások által a tábor területén végzett munkáért fizetni kellett - úgy gondoljuk, hogy a város egy fontos turisztikai egységéről van szó, amelynek állagmegóvása, rendszeres karbantartása mindannyiunk érdeke.*

Továbbra is korrekt, partneri a kapcsolat a szomszédságunkban lévő Városi Strandfürdő üzemeltetőivel. A gyönyörűen felújított és további medencékkel, élményelemekkel bővülő strand látogatottsága folyamatosan növekszik, ezzel egyenes arányban nőne azoknak a vendégeknek a száma is, akik néhány napra szállást szeretnének a fürdő közelében. Sajnos, ezen vendégeknek nem tudtunk már szállást, étkezést biztosítani, a tábor lekötöttsége miatt.

2018. novemberében megtörtént a tábor téliesítése, vizesblokkok víztelenítése, fogyó és álló eszközök leltározása, kerti bútorok fedett helyre történő téli betárolása. Jelenleg folyamatban van az őszi avar begyűjtése és elszállítása.

Örömmel tájékoztatom Önöket arról, hogy 2018. októberében lekötésre került az első 110 fős tábor 1 hetes időtartamra, 2019. évre.

*Az üzemeltetés során felmerülő kisebb nagyobb hiányosságokat megszüntettük, - de folyamatosan gondot okoznak a régi, elavult szennyvíz vezetékek, amelyekbe belenőnek a fák gyökerei, és dugulást okoznak, vagy a villamos vezetékek, ill. a tábor területén található néhány kiszáradt fa, amely balesetveszélyes. A 2019. évi szezon fő feladatai közé kell hogy tartozzon ezen hibák felszámolása.*

A jövőt illető fejlesztési célok megmaradtak az elmúlt évi beszámolóban megfogalmazottak szerint, mert azok megvalósítására forráshiány miatt nem került sor.

Ezek pedig a következőek:

* a régi, elavult vizesblokk korszerűsítése,
* a 12-es és a 13-as Faházak közé vizesblokk építése,
* a sport létesítmények további bővítése (kosárlabda pálya),
* a kőházak téliesítése.

Az általunk meghatározott célkitűzéseket feltétlenül bővíteni szükséges, és figyelembe kell venni az új igényeket, - pályázati forrásból lehetőség szerint egy új táborrész, - kempinghely- kialakítását látnánk célszerűnek, amelyben 5-10 korszerű, modern apartman ház létesülne, kielégítve ezzel a néhány éjszakára városunkba érkezők igényeit. Helye: a volt lovaspálya.

Tiszavasvári, 2018. november 13.

***Gáll Antalné s.k.***

**ügyvezető**